Émile Durkheim

David Émile Durkheim (Épinal, 15 Avrîl 1858 – Parîs, ai 15 di Novembar dal 1917) al è stât un sociolic e antropolic francês.

La sô opare e je stade cruciâl inte formazion de sociologjie e de antropologjie. Durkheim si riclame ae opare di Auguste Comte (a ben che al calcoli ciertis ideis comtianis masse inciertis e speculativis), e al pues calcolâsi, cun Karl Marx, Vilfredo Pareto, Max Weber e Herbert Spencer, un dai fondadôrs de sociologjie moderne. Al è ancje il fondadôr de prime riviste dedicade aes siencis sociâls, il Année Sociologique.

 Vite 
Al nas intune famee modeste ma culte di ebreus praticants e, ancje par vie di responsabilitâts derivadis de muart dal pari, rabin, sucedude cuant che lui nol veve nancje vincj agns, al disvilupe un caratar impegnât e sevêr e la convinzion che pal progrès inteletuâl i sfuarçs e lis soferencis a judin plui che no lis situazions plasevulis. La esperience di vite di Durkheim e je condizionade a fuart de disfate de France cuintri la Prussie e di chei altris stâts todescs (vuere dal 1870-71), di fat daûr di cheste la Alsazie, tiere di origjin dai Durkheim, e je passade ae Gjermanie. Daûr di chescj fats il pari di Emile, par no deventâ sudit gjermanic, si à trasferît a Parîs. Al è stât chi che il futûr sociolic al à scomençât i siei studis.

I siei sucès scolastics i consintin di lâ te École Normale Supérieure, dulà che al studie filosofie. In chest periodi al cognòs Jean Jaurès, futûr leader dal Partît Socialist Francês, tant che lui mot di principis etics indreçats ai problemis de societât. Intal 1882 al oten il Agrégation di philosophie e fin al 1887 al insegne in scuelis secondariis di Sens, Saint Quenti e Troyes. Po dopo al oten un insegnament te Universitât di Bordeaux dulà che al devente professôr di filosofie sociâl e al reste li fin al 1902. Po dopo al passe ae Sorbonne, dulà che al devente ordenari intal 1906 e dulà che si cjape sù cun grant impegn iniziativis dreçadis al miorament dai insegnaments.

Il sclopâ de prime vuere mondiâl, la muart dal so unic fi sul front balcanic e lis acusis dai nazionaliscj, che i butin in muse di jessi di estrazion todescje e di insegnâ une dissipline foreste, a butin il sociolic intun stât emotîf grâf, preludi di un ictus che al cause la sô muart intal 1917.

 Studis 

Secont Durkheim, par deventâ sientifiche la sociologjie e à di studiâ i fats sociâi, vâl a dî chei aspiets de vite cuotidiane e sociâl, che a influencin lis azions dai individuis propit cui stes metodis che si studiin i fenomens sientifics. Durkheim di fat al è convint che la realtât sociâl e puedi jessi interpretade in maniere adeguade dome se si è bogns di lâ fûr de speculazion teoriche par imerzisi inte investigazion empiriche. Durkheim al à studiât ben insot la religjon. Il sociolic, cun di plui, al à di diliberâsi dai siei preconcets e studiâ i fats sociâi tant che un osservadôr esterni. Durkheim al è convinçût che la sociologjie e vedi une funzion concrete di diagnosi e cure dai mâi de societât, proponint risoluzions pe "vuarison" te stesse maniere che al sucêt de bande de medisine pe cure des malatiis; l’organicisim di Durkheim, trat fondamentâl dal so pinsîr, al incanalarà dopo i studis dal semiolic inglese Herbert Spencer, che di fat cun Durkheim al viodeve il sisteme sociâl come un vivent autonom. I fenomens sociâi a àn di jessi analizâts cuntune vision olistiche, no in maniere singolâr ma tant che parts di un dut, tal stes mût di cemût che si fâs pal studi biologjic di un organisim vivent. Par chest aspiet la societât e je alc di plui de sume des sôs parts, al ven a stâi dai individuis.

Par ce che al tocje i studis su la economie, al analize soredut la division dal lavôr, o ben il fâsi strade di diferencis simpri plui complessis e influentis tra lis variis posizions ocupazionâls. Planc a planc, il lavôr al ven calcolât di Durkheim la principâl fonde de coesion sociâl, ancjemò prime de religjon. Cun di plui, cu la division des ativitâts, i individuis a deventin simpri plui dipendents tra di lôr, parcè che ognidun al à bisugn di bens furnîts di chei che a fasin un lavôr diviers.
Durkheim, Émile